CELEX: 52015PC0549
Language: el
Date: 2015-10-27
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην ευρωπαϊκή επιτροπή για την εκπόνηση προτύπων στον τομέα της εσωτερικής ναυσιπλοΐας (CESNI) και στην ολομέλεια της Κεντρικής Επιτροπής για τη Ναυσιπλοΐα στον Ρήνο (CCNR) σχετικά με την έγκριση προτύπου για τις τεχνικές προδιαγραφές για πλοία εσωτερικής ναυσιπλοΐας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.10.2015
            COM(2015) 549 final
            2015/0255(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην ευρωπαϊκή επιτροπή για την εκπόνηση προτύπων στον τομέα της εσωτερικής ναυσιπλοΐας (CESNI) και στην ολομέλεια της Κεντρικής Επιτροπής για τη Ναυσιπλοΐα στον Ρήνο (CCNR) σχετικά με την έγκριση προτύπου για τις τεχνικές προδιαγραφές για πλοία εσωτερικής ναυσιπλοΐας 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η παρούσα πρόταση της Επιτροπής αφορά τον καθορισμό της θέσης της Ένωσης στη συνεδρίαση της 26ης Νοεμβρίου 2015 της ευρωπαϊκής επιτροπής για την εκπόνηση προτύπων στην εσωτερική ναυσιπλοΐα (CESNI) και στη συνεδρίαση της ολομέλειας της Κεντρικής Επιτροπής για τη Ναυσιπλοΐα στον Ρήνο (CCNR), με αντικείμενο ένα ευρωπαϊκό πρότυπο καθορισμού τεχνικών προδιαγραφών για τα πλοία εσωτερικής ναυσιπλοΐας.
            
            
               1.1.CESNI
            
            
               
                  Η CCNR ενέκρινε στις 3 Ιουνίου 2015 κατά την εαρινή της ολομέλεια το ψήφισμα CCNR 2015-I-3 για τη σύσταση και λειτουργία ευρωπαϊκής επιτροπής εκπόνησης προτύπων στην εσωτερική ναυσιπλοΐα (CESNI). Στα καθήκοντά της περιλαμβάνονται η έκδοση τεχνικών προτύπων σε διάφορους τομείς, ιδίως όσον αφορά τα πλοία, την τεχνολογία των πληροφοριών και το πλήρωμα, η ομοιόμορφη ερμηνεία των εν λόγω προτύπων και των αντίστοιχων διαδικασιών, καθώς και οι διαβουλεύσεις με αντικείμενο την ασφάλεια της ναυσιπλοΐας, την προστασία του περιβάλλοντος ή άλλους τομείς της ναυσιπλοΐας. 
               
               
                  Η CESNI απαρτίζεται από εμπειρογνώμονες που εκπροσωπούν τα κράτη μέλη της CCNR και της ΕΕ. 
               
               
                  Τα μέρη της CCNR (Γερμανία, Γαλλία, Κάτω Χώρες, Βέλγιο και Ελβετία) και τα υπόλοιπα κράτη μέλη της ΕΕ έχουν δικαίωμα ψήφου με βάση μία ψήφο ανά κράτος. Η ΕΕ δεν είναι μέρος της CCNR ούτε της CESNI. Ωστόσο, μπορεί να συμμετέχει στις εργασίες της CESNI, μαζί με διεθνείς οργανισμούς, των οποίων η αποστολή καλύπτει τους τομείς αρμοδιότητας της CESNI, χωρίς δικαίωμα ψήφου. 
               
               
                  Η CESNI εγκρίνει πρότυπα με ομοφωνία των ψήφων της CCNR και των κρατών μελών της ΕΕ που είναι παρόντα. Ελλείψει συναίνεσης σχετικά με την απόφαση να συμπεριληφθεί η έγκριση προτύπων στην ημερήσια διάταξη, η CESNI αποφασίζει με πλειοψηφία δύο τρίτων των ψήφων των μελών που είναι παρόντα στη συνεδρίαση. Σε δεύτερο στάδιο, η CESNI εγκρίνει πρότυπα με ομοφωνία των ψήφων της CCNR και των κρατών μελών της ΕΕ που είναι παρόντα. Μετά τη λήψη απόφασης, τα πρότυπα αποκτούν μοναδικό αριθμό αναφοράς και δημοσιεύονται.
               
               
                  Η CCNR έχει αποκτήσει σημαντική πείρα στη θέσπιση τεχνικών προδιαγραφών για τα πλοία εσωτερικής ναυσιπλοΐας. Η CESNI, η οποία συστάθηκε στο πλαίσιο της CCNR και μέλη της είναι όλα τα κράτη μέλη της ΕΕ, διαθέτει συνεπώς την αναγκαία εμπειρογνωσία και γεωγραφική αντιπροσωπευτικότητα, προκειμένου να καταρτίζει κοινά πρότυπα για ολόκληρο το δίκτυο εσωτερικών πλωτών οδών στην Ευρωπαϊκή Ένωση.
               
            
            
               1.2.Το ευρωπαϊκό πρότυπο καθορισμού τεχνικών προδιαγραφών για τα πλοία εσωτερικής ναυσιπλοΐας 
            
            
               
                  Οι προπαρασκευαστικές εργασίες για ενιαίο τεχνικό πρότυπο για τα πλοία εσωτερικής ναυσιπλοΐας που θα εφαρμόζεται εντός της ΕΕ και της CCNR έχουν αρχίσει στο πλαίσιο της υφιστάμενης κοινής ομάδας εργασίας που υποστηρίζει την εφαρμογή της οδηγίας 2006/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση τεχνικών  προδιαγραφών για τα πλοία εσωτερικής ναυσιπλοΐας και την κατάργηση της οδηγίας 82/714/ΕΟΚ του Συμβουλίου
                     1
                  .  
               
               
                  Η κοινή ομάδα εργασίας συνέκρινε τις υφιστάμενες τεχνικές προδιαγραφές που εφαρμόζονται βάσει της νομοθεσίας της ΕΕ και στο πλαίσιο της CCNR, και εκπόνησε ενιαίες λύσεις στους τομείς όπου υπάρχουν διαφορές. 
               
               
                  Η CESNI συνέχισε τις εργασίες της κοινής ομάδας εργασίας και προτίθεται να εκδώσει πρότυπο για τις τεχνικές προδιαγραφές για τα πλοία εσωτερικής ναυσιπλοΐας. 
               
               
                  Το εν λόγω πρότυπο καθορίζει τις ενιαίες τεχνικές προδιαγραφές που είναι αναγκαίες ώστε να διασφαλίζεται η ασφάλεια των πλοίων εσωτερικής ναυσιπλοΐας. Περιλαμβάνει διατάξεις σχετικά με τη ναυπήγηση, τις εγκαταστάσεις και τον εξοπλισμό των πλοίων εσωτερικής ναυσιπλοΐας, ειδικές διατάξεις για συγκεκριμένες κατηγορίες πλοίων, όπως τα επιβατηγά πλοία, οι ωθούμενες συνοδείες και τα πλοία μεταφοράς εμπορευματοκιβωτίων, διατάξεις σχετικά με τα στοιχεία ταυτοποίησης πλοίου, υπόδειγμα πιστοποιητικών και νηολόγιο, μεταβατικές διατάξεις, καθώς και οδηγίες για την εφαρμογή του τεχνικού προτύπου.  Στη συνεδρίασή της στις 28 Σεπτεμβρίου 2015, η CESNI αποφάσισε ομόφωνα να προγραμματίσει την έκδοση ευρωπαϊκού προτύπου για τον καθορισμό τεχνικών προδιαγραφών για τα πλοία εσωτερικής ναυσιπλοΐας. Το πρότυπο θα υποβληθεί για τελική επικύρωση στη συνεδρίαση που θα διοργανωθεί υπό την αιγίδα της CESNI στις 6 Νοεμβρίου 2015 με σκοπό την έκδοσή του αμέσως μετά. Αναμένεται ότι στο κείμενο θα γίνουν μόνο τυπικές και ελάσσονος σημασίας τροποποιήσεις. Το πρότυπο θα δημοσιευθεί σε ειδικό ιστότοπο (cesni.eu). 
               
               
                  Μετά την έκδοσή του, το πρότυπο δεν καθίσταται δεσμευτικό. Ωστόσο, θα χρησιμεύει ως σημείο αναφοράς για την CCNR και άλλους διεθνείς οργανισμούς, ώστε να εφαρμόζεται σύμφωνα με τα αντίστοιχα νομοθετικά τους πλαίσια. 
               
               
                  Κατά συνέπεια, μετά την έγκριση από τη CESNI, η CCNR θα προσαρμόσει το νομοθετικό της πλαίσιο (κανονισμοί σχετικά με την επιθεώρηση των πλοίων στον Ρήνο) με σκοπό να παραπέμπει στο πρότυπο της CESNI και θα λάβει απόφαση ώστε το εν λόγω πρότυπο να καταστεί υποχρεωτικό στην ολομέλεια της CCNR. 
               
            
            
               2.ΣΥΝΑΦΗΣ ΝΟΜΟΘΕΣΙΑ ΤΗΣ ΕΕ ΚΑΙ ΑΡΜΟΔΙΟΤΗΤΑ ΤΗΣ ΕΕ
            
            
            
               Η οδηγία 2006/87/ΕΚ διασφαλίζει ότι τα πιστοποιητικά εσωτερικής ναυσιπλοΐας της Ένωσης εκδίδονται για πλοία τα οποία είναι σύμφωνα με τις τεχνικές προδιαγραφές για πλοία εσωτερικής ναυσιπλοΐας που προβλέπονται στο παράρτημα ΙΙ της εν λόγω οδηγίας, για τις οποίες έχει θεσπιστεί ισοδυναμία με τις τεχνικές προδιαγραφές που καθορίζονται κατ’ εφαρμογή της αναθεωρημένης σύμβασης για τη ναυσιπλοΐα στον Ρήνο.
            
         
         
            
               Τα πιστοποιητικά που εκδίδονται βάσει του άρθρου 22 της αναθεωρημένης σύμβασης για τη ναυσιπλοΐα στον Ρήνο και τα πιστοποιητικά εσωτερικής ναυσιπλοΐας της Ένωσης θεωρούνται ισοδύναμα από πλευράς τεχνικών προδιαγραφών για πλοία, ιδίως επειδή οι τεχνικές προδιαγραφές εντός του νομικού πλαισίου της ΕΕ βασίζονται κυρίως στις τεχνικές απαιτήσεις των κανονισμών σχετικά με την επιθεώρηση πλοίων στον Ρήνο.
            
            
               Επιπλέον, το άρθρο 20 της οδηγίας 2006/87/ΕΚ προβλέπει ότι κάθε τροποποίηση του παραρτήματος ΙΙ με βάση την τεχνική πρόοδο ή τις εξελίξεις στον συγκεκριμένο τομέα ως αποτέλεσμα εργασιών διεθνών οργανισμών, ιδίως της CCNR, πρέπει να διασφαλίζει ότι τα πιστοποιητικά που εκδίδονται βάσει των αντίστοιχων ρυθμιστικών πλαισίων εξακολουθούν να είναι ισοδύναμα, προκειμένου να διασφαλίζεται ισοδύναμο επίπεδο ασφάλειας.
            
            
               Συνεπώς, οποιαδήποτε εξέλιξη που απορρέει από τροποποιήσεις των τεχνικών προδιαγραφών στο πλαίσιο της CCNR ενδέχεται να επηρεάσει την οδηγία 2006/87/ΕΚ. 
            
            
               
                  Επιπλέον, η Επιτροπή ενέκρινε στις 10 Σεπτεμβρίου 2013 πρόταση οδηγίας για τη θέσπιση τεχνικών προδιαγραφών για τα πλοία εσωτερικής ναυσιπλοΐας και την κατάργηση της ισχύουσας οδηγίας 2006/87/ΕΚ
                     2
                   ως μέρος της δέσμης NAIADES II
                     3
                  . Όπως αναφέρεται στις αιτιολογικές σκέψεις της πρότασης αυτής, η διατήρηση δύο χωριστών δεσμών κανόνων για τις τεχνικές προδιαγραφές πλοίων υπό δύο διαφορετικά νομικά καθεστώτα (της CCNR και της ΕΕ), τα οποία λειτουργούν σύμφωνα με τους δικούς τους κανόνες και διαδικασίες, είναι δύσκολη και δεν εξασφαλίζει ασφάλεια δικαίου και προστασία. 
               
               
                  Η νομοθετική διαδικασία σχετικά με την προαναφερθείσα πρόταση έχει σημειώσει σημαντική πρόοδο τόσο στο Συμβούλιο όσο και στο Ευρωπαϊκό Κοινοβούλιο. Προέκυψε ευρεία συναίνεση εν προκειμένω όσον αφορά την ανάγκη εξορθολογισμού των  τεχνικών κανόνων που ισχύουν για την εσωτερική ναυσιπλοΐα και αποφυγής άσκοπων επικαλύψεων. Η ιδέα της ενσωμάτωσης στη μελλοντική οδηγία παραπομπής σε τεχνικό πρότυπο που έχει καταρτισθεί υπό την αιγίδα της CCNR, ως μέσου επίτευξης των εν λόγω στόχων, έτυχε ευρείας αποδοχής. 
               
               
                  Στις 15 Απριλίου 2014 το Ευρωπαϊκό Κοινοβούλιο ενέκρινε τη θέση του σε πρώτη ανάγνωση, υποστηρίζοντας ευρέως την πρόταση της Επιτροπής.
               
               
                  Στο Συμβούλιο συμφωνήθηκε γενική προσέγγιση στη σύνοδο του Συμβουλίου Υπουργών Μεταφορών της 11ης Ιουνίου 2015, σύμφωνα με την οποία αναδιατυπώθηκε το κείμενο της πρότασης της Επιτροπής για μεγαλύτερη σαφήνεια. Συγκεκριμένα, η γενική προσέγγιση προβλέπει την αντικατάσταση του παραρτήματος II της πρότασης που περιέχει τις τεχνικές προδιαγραφές με παραπομπή σε τεχνικό πρότυπο που εκπονήθηκε στο πλαίσιο της CCNR. 
               
               
                  Οι διοργανικές διαπραγματεύσεις βρίσκονται ακόμη σε εξέλιξη με σκοπό την επίτευξη συμφωνίας σε πρώτη ανάγνωση. 
               
               
                  Εν κατακλείδι, η έγκριση του προτύπου στο πλαίσιο της CCNR είναι επίσης σημαντική για την προβλεπόμενη μελλοντική εξέλιξη του κεκτημένου στον εν λόγω τομέα.
               
            
            
               3.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ 
            
            
               Το τεχνικό πρότυπο αποτέλεσε αντικείμενο εντατικής προετοιμασίας σε επίπεδο ΕΕ και CCNR. Εν προκειμένω, γνωμοδότησαν εμπειρογνώμονες από ευρύ φάσμα του δημόσιου και του ιδιωτικού τομέα. Καθ’ όλη τη διάρκεια της επεξεργασίας του προτύπου πραγματοποιήθηκαν οι ακόλουθες τεχνικές συνεδριάσεις:
            
            
               –στο επίπεδο της κοινής (ΕΕ-CCNR) ομάδας εργασίας: συνεδριάσεις από 17 έως 20 Φεβρουαρίου 2014, από 3 έως 5 Ιουνίου 2014, από 9 έως 11 Σεπτεμβρίου 2014, από 9 έως 11 Δεκεμβρίου 2014, από 17 έως 19 Φεβρουαρίου 2015, από 16 έως 18 Ιουνίου 2015 και στις 22 και 23 Σεπτεμβρίου 2015.
            
            
               –στο επίπεδο CCNR: συνεδριάσεις της επιτροπής κανονισμών επιθεώρησης (RV) της 9ης Απριλίου 2014, της 15ης Απριλίου 2014 και της 22ας Απριλίου 2015, καθώς και συνεδριάσεις της προπαρασκευαστικής επιτροπής (ΠΡΟ) της 11ης Ιουνίου 2014, της 8ης Οκτωβρίου 2014, της 3ης Δεκεμβρίου 2014, της 25ης Μαρτίου 2015 και της 3ης Ιουνίου 2015. 
            
            
               –στο επίπεδο CESNI: συνεδρίαση της 28ης Σεπτεμβρίου 2015.
            
            
               Έχουν προγραμματιστεί περαιτέρω συνεδριάσεις τεχνικού χαρακτήρα στις 21-22 Οκτωβρίου 2015 και στις 6 Νοεμβρίου 2015. 
            
            
               Οι εν λόγω συνεδριάσεις καθιστούν δυνατή την επίτευξη συμφωνίας σε επίπεδο εμπειρογνωμόνων σχετικά με τις τεχνικές απαιτήσεις για τα πλοία εσωτερικής ναυσιπλοΐας.
            
            
               4.Η ΑΝΑΓΚΗ ΑΠΟΦΑΣΗΣ ΔΥΝΑΜΕΙ ΤΟΥ ΑΡΘΡΟΥ 218 ΠΑΡΑΓΡΑΦΟΣ 9 ΤΗΣ ΣΛΕΕ
            
            
               Το άρθρο 218 παράγραφος 9 της ΣΛΕΕ ορίζει ότι «Το Συμβούλιο, μετά από πρόταση της Επιτροπής (...) εκδίδει απόφαση για (...) τον καθορισμό των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.».
            
            
               Όσον αφορά την εφαρμοσιμότητα του άρθρου 218 παράγραφος 9 της ΣΛΕΕ, η προβλεπόμενη  διαδικασία πρέπει να τηρείται εφόσον πληρούνται οι όροι που προβλέπονται στο εν λόγω άρθρο. Οι όροι αυτοί είναι οι ακόλουθοι: α) ο σχετικός τομέας εμπίπτει στην αρμοδιότητα της Ένωσης, β) η θέση της Ένωσης εκφράζεται σε όργανο το οποίο έχει συσταθεί με διεθνή συμφωνία, όταν το εν λόγω όργανο καλείται να προβεί σε έγκριση, γ) πράξεις που παράγουν έννομα αποτελέσματα. Με βάση τη νομολογία διευκρινίστηκε ότι η συμμετοχή της Ένωσης σε σχετικό όργανο δεν αποτελεί προαπαιτούμενο εφαρμογής του άρθρου 218 παράγραφος 9 της ΣΛΕΕ.
            
            
               Είναι προφανές ότι, στην προκειμένη περίπτωση, οι τεχνικές προδιαγραφές για πλοία εσωτερικής ναυσιπλοΐας δεν εμπίπτουν μόνο στην αρμοδιότητα της Ένωσης (ασφάλεια της ναυσιπλοΐας), αλλά, έτι περισσότερο, η ΕΕ έχει ασκήσει την αρμοδιότητά της μέσω της οδηγίας 2006/87/ΕΚ και ο τομέας των τεχνικών προδιαγραφών για τα πλοία εσωτερικής ναυσιπλοΐας ρυθμίζεται στο μεγαλύτερο μέρος του από κοινούς κανόνες της Ένωσης.
            
         
         
            
               Τόσο η CESNI όσο και η CCNR πληρούν το δεύτερο κριτήριο υπό την έννοια ότι είναι όργανα που έχουν συσταθεί βάσει διεθνούς συμφωνίας.
            
            
               Μολονότι οι κανόνες που εγκρίθηκαν από την CESNI δεν είναι δεσμευτικοί αυτοί καθαυτοί, είναι σαφές ότι θα καταστούν δεσμευτικοί για τα μέλη της CCNR όταν η CCNR προσαρμόσει το νομοθετικό της πλαίσιο (κανονισμοί για την επιθεώρηση πλοίων στον Ρήνο) ώστε να παραπέμπει στο πρότυπο που έχει εκδώσει η CESNI, και καταστήσει το εν λόγω πρότυπο υποχρεωτικό στο πλαίσιο της εφαρμογής της αναθεωρημένης σύμβασης για τη ναυσιπλοΐα στον Ρήνο. Ο δεσμευτικός χαρακτήρας του εν λόγω κανονισμού για τα μέλη της CCNR προβλέπεται στη σύμβαση του Μανχάιμ της 17ης Οκτωβρίου 1868
                  4
               .
            
            
               Επιπλέον, είναι επίσης σαφές από τη νομολογία του Δικαστηρίου της Ευρωπαϊκής Ένωσης ότι μια μη δεσμευτική πράξη διεθνούς οργανισμού μπορεί να θεωρηθεί ως «πράξη που παράγει έννομα αποτελέσματα» για τους σκοπούς της εφαρμογής του άρθρου 218 παράγραφος 9 της ΣΛΕΕ στις περιπτώσεις που η εν λόγω πράξη είναι δυνατόν να επηρεάσει αποφασιστικά το περιεχόμενο της νομοθεσίας που έχει θεσπιστεί από τον νομοθέτη της Ένωσης. Όπως εξηγείται ανωτέρω, το πλαίσιο που ισχύει δυνάμει της αναθεωρημένης σύμβασης για τη ναυσιπλοΐα στον Ρήνο πρέπει να λαμβάνεται υπόψη για κάθε τροποποίηση της οδηγίας 2006/87/ΕΚ. Επιπλέον, προτείνεται η νομοθεσία της ΕΕ να ενσωματώνει τις τεχνικές προδιαγραφές για τα πλοία εσωτερικής ναυσιπλοΐας που εγκρίνει η CESNI.
            
            
               Ως εκ τούτου, το Συμβούλιο πρέπει να εκδώσει απόφαση δυνάμει του άρθρου 218 παράγραφος 9 της ΣΛΕΕ για τον καθορισμό της θέσης που θα πρέπει να ληφθεί εξ ονόματος της Ένωσης, πρώτον, στην CESNI πριν από την έκδοση προτύπου τεχνικών προδιαγραφών για τα πλοία εσωτερικής ναυσιπλοΐας και, δεύτερον, στην CCNR πριν από την τροποποίηση των κανονισμών για την επιθεώρηση πλοίων στον Ρήνο.
            
            
               2015/0255 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην ευρωπαϊκή επιτροπή για την εκπόνηση προτύπων στον τομέα της εσωτερικής ναυσιπλοΐας (CESNI) και στην ολομέλεια της Κεντρικής Επιτροπής για τη Ναυσιπλοΐα στον Ρήνο (CCNR) σχετικά με την έγκριση προτύπου για τις τεχνικές προδιαγραφές για πλοία εσωτερικής ναυσιπλοΐας 
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               
                  Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1 σε συνδυασμό με το άρθρο 218 παράγραφος 9, 
               
               
                  Έχοντας υπόψη την πρόταση της Ευρωπαϊκής Επιτροπής,
               
               
                  Εκτιμώντας τα ακόλουθα:
               
            
            
               (1)Η δράση της Ένωσης στον τομέα της εσωτερικής ναυσιπλοΐας θα πρέπει να αποσκοπεί στην εξασφάλιση ομοιομορφίας στην κατάρτιση των τεχνικών προδιαγραφών που πρέπει να εφαρμόζονται για τα πλοία εσωτερικής ναυσιπλοΐας στην Ένωση.
            
            
               (2)Η ευρωπαϊκή επιτροπή για την κατάρτιση προτύπων στον τομέα της εσωτερικής ναυσιπλοΐας (CESNI) συστάθηκε στις 3 Ιουνίου 2015 στο πλαίσιο της Κεντρικής Επιτροπής για τη Ναυσιπλοΐα στον Ρήνο (CCNR), με σκοπό να καταρτίσει τεχνικά πρότυπα για τις εσωτερικές πλωτές οδούς σε διάφορους τομείς, ιδίως όσον αφορά τα πλοία, την τεχνολογία των πληροφοριών και το πλήρωμα.
            
            
               (3)Η CESNI αναμένεται να εγκρίνει πρότυπο τεχνικών προδιαγραφών για τα πλοία εσωτερικής ναυσιπλοΐας στη συνεδρίασή της στις 26 Νοεμβρίου 2015. Η ολομέλεια της CCNR θα τροποποιήσει το νομοθετικό πλαίσιο (κανονισμοί για την επιθεώρηση πλοίων στον Ρήνο) προκειμένου να παραπέμπει στο εν λόγω πρότυπο και θα το καταστήσει υποχρεωτικό στο πλαίσιο της εφαρμογής της αναθεωρημένης σύμβασης για τη ναυσιπλοΐα στον Ρήνο.
            
            
               (4)Το εν λόγω πρότυπο καθορίζει τις ενιαίες τεχνικές προδιαγραφές που είναι αναγκαίες προκειμένου να διασφαλίζεται η ασφάλεια των πλοίων εσωτερικής ναυσιπλοΐας. Περιλαμβάνει διατάξεις σχετικά με τη ναυπήγηση, τις εγκαταστάσεις και τον εξοπλισμό των πλοίων εσωτερικής ναυσιπλοΐας, ειδικές διατάξεις για συγκεκριμένες κατηγορίες πλοίων, όπως τα επιβατηγά πλοία, οι ωθούμενες συνοδείες και τα πλοία μεταφοράς εμπορευματοκιβωτίων, διατάξεις σχετικά με τα στοιχεία ταυτοποίησης πλοίου, υπόδειγμα πιστοποιητικών και νηολόγιο, μεταβατικές διατάξεις, καθώς και οδηγίες για την εφαρμογή του τεχνικού προτύπου. Η οδηγία 
               
                  2006/87/ΕΚ
               
                του Ευρωπαϊκού Κοινοβουλίου και του Συμβουλίου
                  5
                 διασφαλίζει ότι τα πιστοποιητικά εσωτερικής ναυσιπλοΐας της Ένωσης εκδίδονται για πλοία τα οποία πληρούν τις τεχνικές προδιαγραφές για πλοία εσωτερικής ναυσιπλοΐας που προβλέπονται στο παράρτημα ΙΙ της εν λόγω οδηγίας, για τις οποίες έχει θεσπιστεί ισοδυναμία με τις τεχνικές προδιαγραφές που καθορίζονται κατ’ εφαρμογή της αναθεωρημένης σύμβασης για τη ναυσιπλοΐα στον Ρήνο. Επιπλέον, στις 10 Σεπτεμβρίου 2013, η Επιτροπή ενέκρινε πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας και την κατάργηση της οδηγίας 2006/87/ΕΚ
                  6
               , η οποία προβλέπει ότι πρέπει να λαμβάνονται υπόψη οι εξελίξεις που διαμορφώνονται στον εν λόγω τομέα από τις εργασίες διεθνών οργανισμών, ιδίως από τις εργασίες της CCNR, κατά την εφαρμογή των τεχνικών προδιαγραφών για πλοία εσωτερικής ναυσιπλοΐας. 
            
            
               (5)Ως εκ τούτου, το πρότυπο τεχνικών προδιαγραφών για τα πλοία εσωτερικής ναυσιπλοΐας που πρέπει να εκδοθεί υπό την αιγίδα της CCNR θα επηρεάσει την οδηγία 
               
                  2006/87/ΕΚ
               
               , καθώς και τις προβλεπόμενες εξελίξεις του κεκτημένου στον εν λόγω τομέα.
            
            
               (6)Η Ένωση δεν είναι μέλος της CCNR ούτε της CESNI. Ως εκ τούτου, είναι αναγκαίο το Συμβούλιο να εξουσιοδοτήσει τα κράτη μέλη να εκφράσουν τη θέση της Ένωσης όσον αφορά το πρότυπο αυτό στα συγκεκριμένα όργανα.
            
            
               
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
         
         
            
               Άρθρο 1
            
            
               1.Η θέση που πρέπει να υιοθετηθεί εξ ονόματος της Ένωσης στη συνεδρίαση της 26ης Νοεμβρίου 2015 της CESNI είναι ότι υπάρχει συμφωνία με την έγκριση του ευρωπαϊκού προτύπου καθορισμού τεχνικών προδιαγραφών για τα πλοία εσωτερικής ναυσιπλοΐας.
            
            
               2.Η θέση που πρέπει να υιοθετηθεί εξ ονόματος της Ένωσης στη συνεδρίαση της ολομέλειας της CCNR είναι ότι υπάρχει συμφωνία με την τροποποίηση των κανονισμών σχετικά με την επιθεώρηση πλοίων στον Ρήνο με σκοπό την παραπομπή στο ευρωπαϊκό πρότυπο καθορισμού τεχνικών προδιαγραφών για τα πλοία εσωτερικής ναυσιπλοΐας. 
            
            
               Άρθρο 2
            
            
               1.Η θέση της Ένωσης όπως παρατίθεται στο άρθρο 1 παράγραφος 1 εκφράζεται από τα κράτη μέλη, τα οποία είναι μέλη της CESNI και ενεργούν από κοινού προς το συμφέρον της Ένωσης.
            
            
               2.Η θέση της Ένωσης όπως παρατίθεται στο άρθρο 1 παράγραφος 2 εκφράζεται από τα κράτη μέλη που είναι μέλη της CCNR και ενεργούν από κοινού προς το συμφέρον της Ένωσης.
            
            
               Άρθρο 3
            
            
               
                  Επιτρέπεται να συμφωνηθούν ήσσονος σημασίας αλλαγές στη θέση που αναφέρεται στο άρθρο 1 χωρίς να απαιτείται τροποποίηση της θέσης.
               
            
            
               Άρθρο 4
            
            
               
                  Η παρούσα απόφαση αρχίζει να ισχύει την ημέρα της έκδοσής της.
               
            
            
               Βρυξέλλες,
            
            
               
                     
                        Για το Συμβούλιο
               
               
                     
                        Ο Πρόεδρος
               
            
         
         
            
                  
                     (1)
                  ΕΕ L 389 της 30.12.2006, σ.1.
               
               
                  
                     (2)
                  Οδηγία 
                  
                     2006/87/ΕΚ
                  
                   του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας και την κατάργηση της οδηγίας 
                  
                     82/714/ΕΟΚ του Συμβουλίου
                  
                  , ΕΕ L 389 της 30.12.2006, σ.1.
               
               
                  
                     (3)
                  COM(2013) 622 final, 10.9.2013 - Πρόταση Οδηγία του Ευρωπαϊκού Κοινοβουλίου και του Συμβουλίου σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας και την κατάργηση της οδηγίας 2006/87/ΕΚ του Ευρωπαϊκού Κοινοβουλίου και του Συμβουλίου.
               
               
                  
                     (4)
                  Αναθεωρημένη σύμβαση για τη ναυσιπλοΐα στον Ρήνο της 17ης Οκτωβρίου 1868, όπως τροποποιήθηκε στις 20 Νοεμβρίου 1963.
               
               
                  
                     (5)
                  ΕΕ L 389 της 30.12.2006, σ.1.
               
               
                  
                     (6)
                  COM (2013) 622 final.